Awo olwatuuka, nga wabaawo Wampologoma, munnange otulo nga tugenda tumukwata, era bw’atyo nga yeebakira ddala. Wammese gye yava ng’agenda atandika kuligitira Wampologoma we yali yeebase wennyini.,Kino kyaleetera Wampologoma okuwawamuka mu tulo twe otwali tumuwoomera okukamala. Olwali okuwawamuka bw’ati yatuukira ku mujoozi oyo Wammese ono era bw’atyo Wampologoma ng’ayasamya luba lwe kwagala kumira kajoogera ono amuwawamudde mu tulo twe. Ohh, nga nkulabira Wammese bw’alaajanira Wampologoma aleme kumumira! Musajja wattu yeegayiridde ng’eno bw’akaaba nti “Ssebo kabaka w’ensolo nsonyiwa nkomye ku luno sikyaddira, munnange leka okundya, nsonyiyira ddala mukama wange”. Ate n’ekirala tomanya nange luliba olwo olinsanga nga nze nnina okukuyamba”. Wampologoma bwe yawulira eky’okusanga Wammese obw’olumu bw’atyo ne yeekuba mu mutima era n’asalawo okusonyiwa Wammese bambi n’amuta n’agenda. Liba teriri busa nga Wampologoma agwa mu mutego era nga musajja wattu amagezi nga gamwesiba. Anti olwo ng’abayizzi be baali bateze omutego ogwo mbu basobole okwekwatira emmome mbu era baali baagala olukwasa Wampologoma ku mutego ogwo ng’olwo bamutwala kumukwasa kabaka nga mulamu tteke. Musajja wattu Wampologoma yali asibiddwa emigwa gy’emitego nga taliiko yadde obwekyusizo era bo abayizzi baali bagenda kusanga kiwedde nga bakyeteera ku kigaali okusibamu mu maaso ga kabaka nga bawaayo Wampologoma nga bwe yali abatumye. Liba teriri busa nga zireeta Wammese agenda yeetambulira bibye. Gye yagenda okuzza amaaso nga munywanyi we Wampologoma amagezi gaamwesibye dda. Anti olwo nga yenna emigwa gimutuzze talina na bwekyusizo. Bambi Wammese kyamuyisa bubi nnyo okulaba nga munne eyamusonyiwa ku mulundi guli ng’ali mu mbeera eyo. Bw’atyo wammese yasalawo alumeerume emigwa egyo gyonna egyali gimyumyudde Wampologoma okutuusa lwe yagikutula. Okugenda okutemya n’okuzibula nga Kabaka w’ensolo yeewulutudde ku mutego alya butaala. Munnange nga nkulabira engeri kabaka w’ensolo gye yawonera awatono okutwalibwa abayizzi mu maaso ga Kabaka. Awo Wammese we yabuuliza abaaliwo nti “Wamma ssaali mutuufu?”